Першая частка “Еўхарыстыя – таямніца веры” ўяўляе сістэматычны багаслоўскі выклад. Пра яе можна сказаць, што гэта спазіраньне праз “акуляры” еўхарыстычнай тэматыкі на паасобныя трактаты дагматычнай тэалогіі. Бачна гэта і з падразьдзелаў узгаданай часткі: “Найсьвятая Тройца: Еўхарыстыя”, “Ісус – праўдзівы Агнец, прынесены ў ахвяру”, “Сьвяты Дух і Еўхарыстыя”, “Еўхарыстыя і Царква”, “Еўхарыстыя і Таямніцы”, “Еўхарыстыя і эсхаталогія”, “Еўхарыстыя і Дзева Марыя”. Такі метадалагічны падыход пакліканы абгрунтаваць сьцьверджаньне, якое знаходзім на пачатку першай часткі: “Вера Царквы зьяўляецца ў сваёй істоце верай еўхарыстычнай і сілкуецца ў асаблівы спосаб ля стала Еўхарыстыі” (SC, 6).